Publication: Magyar Közlöny
Issue: MK-1999-118 (Year: 1999, Number: 118)
Era: 1990-2004
Section: megváltoztatása pedig — a 26/1993. (IV. 29.) AB határozatban foglaltak alapján — alkotmányosan nem megengedett. A biztosítási elemnek a vitatott rendelkezésbeli „alulértékelése” miatt megszűnik a rá vonatkozó objektív alkotmányos tulajdonvédelem. A tulajdonvédelem alkotmányos elvének ugyanis — a 43/1995. (VI. 30.) AB határozat
Paragraph Index: 1634

b) Alkotmányellenes módon tesz különbséget a vitatott rendelkezés által alkalmazott differenciált nyugdíjemelés a nyugdíjasok egyes csoportja között. Az indítványokban kifejtettek szerint a nyugdíjemelés differenciálása önkényesen — és a vásárolt jogosultság biztosítási alapját sértve — megváltoztatja a már nyugállományban levők között kialakult nyugdíjarányokat. A vitatott rendelkezés a magasabb nyugdíjjal rendelkezőkkel szemben alkalmazott hátrányos megkülönböztetéssel, a magasabb nyugdíjjal rendelkezők terhére állapít meg kedvezőbb nyugdíjemelési rendelkezést az alacsony nyugdíjjal rendelkezők javára. Az indítványozók álláspontja szerint a negatív diszkrimináció nem lehet a pozitív diszkrimináció eszköze. Helyes és szükséges az alacsony nyugdíjakat az átlagon felül emelni, a legalacsonyabb nyugdíjakat a létminimumhoz közelíteni, de nem a szerzett biztosítotti jogon járó nyugdíjának rovására, hanem a költségvetés terhére, a szociális intézményrendszer keretében megoldandó állami feladatként. 2.5. Egy indítvány a Tny. 62. §-ának módosított (2) bekezdését ellentétesnek tartja az Alkotmány 70/I. §-ának az arányos közteherviselés kötelezettségét előíró rendelkezésével is, ugyanis az állampolgárok egyes csoportjára többszörös kötelezettséget ró. Azon nyugdíjasok, akiknél nem a teljes járulékalapot képező jövedelmet, hanem annak csak jogszabály szerinti százalékos mértéknek megfelelő összegét vették figyelembe a nyugdíj megállapításánál, a megsemmisíteni kért jogszabályi hely által többszörösen járulnak hozzá a társadalmi közterhekhez. Nyugdíjuk megállapításánál ugyanis csak részben vették figyelembe a nyugdíj alapjánál azon havi átlagkeresetet, mely után ezen állampolgárok és munkáltatójuk ugyanolyan mértékű járulékot fizettek, mint azok, akiknek most a százalékos mértéknél magasabb összegű társadalombiztosítási nyugellátás-emelést ír elő a vitatott törvényi szabály. 2.6. Több indítványozó álláspontja szerint a Kvtv. előkészítése során megsértették az Alkotmány 35. § (1) bekezdésének a) és b) pontjában, valamint a 35. § (2) bekezdésében foglalt rendelkezéseket. A Kormány a költségvetés elveinek, sarokszámainak, előirányzatainak meghatározásakor és az Országgyűléshez való benyújtásakor a hatályos törvények alapján köteles eljárni, ebben az esetben a Kormány a hatályos törvényi előírásokat figyelmen kívül hagyva, egy még el nem fogadott törvényi rendelkezés alapján tette meg előterjesztését. Egy indítványozó amiatt is alkotmányellenesnek tartja az új törvényi szabályt, mert a Kormány ezen intézkedését — az Alkotmány 36. §-ának megsértésével — az érdekelt társadalmi szervekkel való egyeztetés nélkül építette a költségvetési törvénybe. 2.7. Az indítványozók — mivel a Kvtv. 109. § (1) bekezdésében foglalt módosító rendelkezés a Tny. 62. § (2) bekezdése alapján szerzett jognak tekintendő, és a bizalomvédelem alkotmányos követelményével megerősített várományok alkotmányellenes megváltoztatására irányul — a jogbiztonság érvényesülése érdekében a rendelkezésnek a hatálybalépés időpontjára visszamenőleges hatályú megsemmisítését kérik.

Source: https://magyarkozlony.hu/hivatalos-lapok/b6f88caafd30db239e4f54c29c63637f92fc4d12/dokumentumok/1cac48810787a4f86af4d7d07ed88e82d87bf08d/letoltes